UDHËZIM
Nr. 673, datë 2.10.2019

PËR PROCEDURAT E PUNËSIMIT TË PUNONJËSVE TË ADMINISTRATËS NË OSHKSH, SPITALET RAJONALE/BASHKIAKE DHE NJVKSH

Në mbështetje të nenit 102, pika 4, të Kushtetutës së Republikës së Shqipërisë, si dhe vendimit të Këshillit të Ministrave nr. 419, datë 4.7.2018 “Për krijimin, mënyrën e organizimit dhe të funksionimit të operatorit të shërbimeve të kujdesit shëndetësor”,

UDHËZOJ:

[bookmark: _GoBack]KREU I
TË PËRGJITHSHME

1. Ky udhëzim rregullon procedurat për punësimin e punonjësve specialist deri titullar institucioni në drejtorinë qendrore të Operatori të Shërbimeve të Kujdesit Shëndetësor (në vazhdim “DQOSHKSH”), drejtoritë rajonale të Operatorit të Shërbimeve të Kujdesit Shëndetësor (në vazhdim “DROSHKSH”), në njësitë vendore të kujdesit shëndetësor (në vijim “NJVKSH”), si dhe në administratën e spitaleve rajonale e bashkiake.
2. Marrëdhëniet e punës së nëpunësve të Operatorit të Shërbimeve të Kujdesit Shëndetësor rregullohen në bazë të dispozitave të Kodit të Punës. 
3. Rekrutimi i punonjësve bëhet nëpërmjet procedurave të konkurrimit të hapur mbi bazën e meritës, barazisë, profesionalizmit dhe mosdiskriminimit.
4. Emërimi dhe lirimi i drejtorit të përgjithshëm, zëvendësdrejtorëve të OSHKSH-së dhe drejtorëve të DROSHKSH-së bëhet nga ministri përgjegjës për shëndetësinë. Drejtorët në drejtorinë qendrore të OSHKSH-së, emërohen nga drejtori i përgjithshëm, me miratimin e ministrit përgjegjës për shëndetësinë. Personeli tjetër brenda drejtorisë qendrore të OSHKSH-së emërohet dhe lirohet nga drejtori i përgjithshëm i OSHKSH-së, bazuar në procedurat standarde të rekrutimit.
5. Punonjësit nga drejtor drejtorie deri specialist në DROSHKSH emërohen dhe lirohen nga drejtori i DROSHKSH-së, me miratimin e drejtorit të përgjithshëm të OSHKSH-së.
6. Drejtorët dhe nëndrejtorët e spitaleve rajonale emërohen dhe lirohen nga ministri përgjegjës për shëndetësinë. Punonjësit e tjerë nga specialist deri shef shërbimi emërohen nga drejtori i spitalit pasi merr miratim për hapjen e procedurës nga drejtori i DROSHKSH-së. 
7. Drejtorët dhe nëndrejtorët e spitaleve bashkiake propozohen nga  drejtori i drejtorisë rajonale të OSHKSH-së dhe emërohen e lirohen nga drejtori i përgjithshëm i OSHKSH-së. Punonjësit e tjerë nga specialist deri shef shërbimi emërohen nga drejtori i spitalit pasi merr miratim për hapjen e procedurës nga drejtori i drejtorisë rajonale të OSHKSH-së.
8. Drejtorët e njësive vendore të kujdesit shëndetësor emërohen dhe lirohen nga drejtori i drejtorisë rajonale të OSHKSH-së, pasi merr miratim nga drejtori i përgjithshëm i OSHKSH-së. Për pozicione e tjera të NJVKSH-së, për të cilat kërkohet arsim i lartë, emërimi dhe lirimi bëhet nga titullari i NJVKSH-së pasi merr miratim nga drejtori i drejtorisë rajonale të OSHKSH-së. 
9. Punonjësit mbështetës të institucionit (shofer, punëtor etj.) emërohen dhe lirohen nga titullari i institucionit, bazuar në dispozitat e Kodit të Punës.

KREU II
SHPALLJA E VENDEVE TË LIRA TË PUNËS DHE APLIKIMI

1. Institucionet shëndetësore publike në varësi të OSHKSH-së identifikojnë vendet e lira të punës që krijohen dhe raportojnë sipas varësisë hierarkike pranë DROSHKSH-së, DQOSHKSH-së ose MSHMS-së.
2. Shpallja e vendeve vakant bëhet në faqen zyrtare të DQOSHKSH-së, për pozicionet që janë emërtesë e ministrit dhe në faqen zyrtare të MSHMS-së. Gjithashtu, shpallja bëhet dhe në faqen e internetit të institucionit, në rast se kanë të tillë. 
3. Shpallja përmban kushtet dhe kriteret që duhet të plotësojë kandidati për pranim, fushën e njohurive, dokumentet që duhet të dorëzohen, afatin e dorëzimit, mënyrën e vlerësimit të kandidatëve dhe mënyrën e komunikimit të vlerësimit.

KREU III
VLERËSIMI I KANDIDATËVE

1. Kandidatët do të vlerësohen për dosjen e tyre (diplomën, gjuhën e huaj, përvojën në profesion, trajnimet apo kualifikimet e lidhura me fushën), testim me shkrim, si dhe për intervistën e strukturuar me gojë. Totali i pikëve për këtë vlerësim është 100 pikë, përkatësisht:
a) deri në 30 pikë vlerësimi i dosjes;
b) deri në 30 pikë vlerësimi me shkrim;
c) deri në 40 pikë vlerësimi i intervistës me gojë.
2. Skema e vlerësimit të dosjes së kandidatëve, përcaktohet në shtojcën 1, bashkëlidhur dhe pjesë përbërëse e këtij udhëzimi.

KREU IV
KOMISIONI I VLERËSIMIT

1. Komisioni i Vlerësimit përbëhet nga tre anëtarë dhe sipas autoritetit që bën emërimin, miratohet si më poshtë:
a) për emërimin e drejtorit të përgjithshëm të OSHKSH-së, drejtorit të DROSHKSH-së dhe drejtorëve të spitaleve rajonale, komisioni ngrihet nga ministri përgjegjës për shëndetësinë;
b) për emërimin e nëndrejtorit të spitaleve rajonale, drejtorit dhe nëndrejtorit të spitaleve bashkiake komisioni ngrihet nga DQOSHKSH-ja, një përfaqësues do të jetë nga DROSHKSH-ja;
c) për emërimin e punonjësve në DQOSHKSH, komisioni krijohet nga drejtori i përgjithshëm i OSHKSH-së; 
d) për emërimin e punonjësve në DROSHKSH, komisioni krijohet nga drejtori i DROSHKSH-së;
e) për emërimet në pozicionin shef shërbimi dhe pozicionet e tjera të administratës në spitalet rajonal/bashkiak, komisioni krijohet nga DROSHKSH-ja, kryetar i komisionit është titullari i spitalit rajonalebashkiak;
f) për emërimin e drejtorit në NJVKSH, komisioni krijohet nga DROSHKSH-ja, një përfaqësues të jetë nga DQOSHKSH-ja; 
g) për pozicionet e punës në NJVKSH, për të cilat kërkohet arsim i lartë, komisioni krijohet nga DROSHKSH-ja, kryetar i komisionit është titullari i NJVKSH-së.
2. Komisioni kryen detyrat si më poshtë:
a) administron dosjet e aplikantëve;
b) vlerëson dokumentacionin e dosjes së çdo kandidati, sipas kritereve të vlerësimit të përcaktuara në këtë udhëzim;
c) përgatit pyetjet me shkrim; 
d) bën intervistimin e kandidatëve;
e) bën njoftimin e kandidatëve për pikët e vlerësimit;
f) dërgon procesverbalet dhe materialet e tjera të konkurrimit pranë njësisë së burimeve njerëzore;
g) dërgon tek autoriteti përgjegjës për emërimin, emrin e kandidatit fitues dhe një kopje të procesverbalit.
2. Dokumentacioni ruhet pranë njësisë së burimeve njerëzore.

KREU V
MASA DISIPLINORE DHE LARGIMI NGA PUNA

1. Procedura disiplinore ndaj punonjësit fillon nga drejtori/titullari i institucionit ku është i punësuar punonjësi.
2.	Shkeljet disiplinore, si rregull përcaktohen në kontratën individuale të punës, si dhe në akte të tjera ligjore dhe nënligjore në fuqi.
3. Procedura disiplinore duhet të garantojë të drejtën e punonjësit për t’u njoftuar lidhur me fillimin e procedimit, të drejtën për t’u dëgjuar, për të paraqitur prova, si dhe të drejtën për t’u ankuar ndaj vendimit përfundimtar.
4. Punonjësi mund të pezullohet nga puna për shkaqe të përcaktuara nga aktet ligjore dhe nënligjore në fuqi. 
5. Në rastet kur jepet masa disiplinore largim nga puna ndaj punonjësit, nga titullari i institucionit, ky vendim i dërgohet organit që ka autoritetin për nxjerrjen e aktit të lirimit.
Udhëzimi nr. 583, datë 31.7.2019 “Për procedurat e punësimit të punonjësve të administratës në OSHKSH, spitalet rajonale/bashkiake dhe NJVKSH-së, shfuqizohet.
Ky udhëzim hyn në fuqi pas botimit në Fletoren Zyrtare.

MINISTËR I SHËNDETËSISË DHE MBROJTJES SOCIALE
Ogerta Manastirliu


SHTOJCA 1
KRITERET E VLERËSIMIT TË DOSJES PËR KANDIDATËT

	Nr.
	Treguesit dhe kriteret
	Pikët

	1.
	Përvojë punë në profesion (një pikë për çdo vit pune, deri në 10 vite eksperiencë pune)
	1-10 pikë

	2 .
	Nota mesatare e studimeve të larta. Vlerësimi bëhet sipas kësaj skeme:
Nota mesatare (e thjeshtë) 5.00 - 6.00 =  2 pikë
Nota mesatare (e thjeshtë) 6.01 - 7.00 =  4 pikë
Nota mesatare (e thjeshtë) 7.01 - 8.00 =  6 pikë
Nota mesatare (e thjeshtë) 8.01 - 9.00 =  8 pikë
Nota mesatare (e thjeshtë) 9.01 - 10.00 = 10 pikë
	1-10 pikë

	3.
	Dëshmi të njohjes së gjuhës/vet ë huaja, maksimumi 4 pikë:
Gjuhë e huaj e mbrojtur                                            = 2 pikë
	0-4 pikë

	4.
	Studime shtesë deri - 4 pikë;
Master profesional - 1 pikë,   
Master shkencor - 2 pikë;
Diplomë shtesë - 4 pikë
	0-4 pikë

	5.
	Trajnime dhe dëshmi të tjera kualifikimesh që lidhen me fushën - maksimumi  2 pikë:
a) trajnime dhe kualifikime me kohëzgjatje dy javë deri në tre muaj - 1 pikë;
b) kualifikime nga 3 muaj e më shumë - 2 pikë;
	0-2 pikë



